text: Amatør-dykkere må ikke pille i oldtidsminder
  17 maj 2014 kl. 10.32
  Amatørarkæologer med iltmasker og svømmefødder er sure over strenge regler. De må nemlig ikke pille i de oldtidsfund, de finder på havets bund, selvom de gerne vil hjælpe deres professionelle arkæologkollegaer.
  Så nu har kulturordførerne i Folketinget fået et brev. Reglerne skal ændres.
  Undervands-amatørarkæolog Hans Dal, der leder, Marinearkæologiskgruppe, Fredericia, ærgrer sig over, at kun professionelle arkæologer må samle ting op fra havbunden, men ifølge Hans Dal når de professionelle langt fra at samle alt det op, der bliver opdaget.
  Det er en stramning af loven fra 2005, der har sat en stopper for amatørfundene. Nu håber Hans Dal og hans dykkerkolleger på en lovændring fra politikerne. Hos Socialdemokraterne er de villige til at kigge på reglerne:
  - Jeg synes sådan set, at der er meget rimelighed i at dykkerne kan være med til at bjærge de ting, der ellers ville være gået til grunde, siger Troels Ravn, MF, fra Vejen.
  